Návrat volatility
Na trhy sa po období relatívneho pokoja sprevádzaného vytrvalým rastom akcií v optimistickom očakávaní prvej fázy obchodnej dohody opäť vrátila neistota. Volatilita amerických i európskych akciových trhov vystrelila na najvyššie úrovne od prvej polovice októbra.
Za touto zmenou trhového sentimentu stojí ako obvykle "Tariff man" Donald Trump.
V pondelok ráno oznámil, tradične prostredníctvom Twitteru, opätovné zavedenie ciel na brazílsku a argentínsku oceľ a hliník. Obe krajiny obvinil zo zámernej devalvácie domácej meny, ktorá vraj zvýhodňuje brazílskych a argentínskych farmárov na úkor amerických. Akciové trhy po celom svete zaznamenali okamžite po tomto rannom tweete prudký pokles. Priamy dopad týchto nových ciel je síce z pohľadu globálnej ekonomiky zanedbateľný, avšak všetky Trumpove slová a rozhodnutia sú v posledných dňoch vnímané a vyhodnocované vo svetle šancí na dosiahnutie prvej fázy obchodnej dohody s Čínou pred blížiacim sa termínom plánovaného zavedenia nových ciel (15. december). Bojová nálada prezidenta menej ako 10 dní pred týmto rozhodujúcim termínom nie je dobrým znamením.
Olej do ohňa ďalej pridala ešte v ten istý deň aj správa Úradu amerického obchodného splnomocnenca (USTR), ktorá hrozí zavedeným ciel na francúzske luxusné produkty v celkovej hodnote cca.2,4 mld. USD ako odvetu za francúzsku tzv. digitálnu daň, ktorej podliehajú niektoré z najväčších amerických technologických firiem a americké úrady ju považujú za neférovú. Francúzsko aj EÚ však považujú za neférové prípadné americké odvetné clá a pohrozili odvetnými clami na tieto odvetné clá.
Aby toho nebolo málo, Trump sa hneď nasledujúci deň na stretnutí NATO vyhrážal Nemecku clami pokiaľ nezvýšia výdavky na obranu a taktiež spomenul, že obchodná dohoda s Čínou môže byť uzavretá až po voľbách. Americký kongres navyše schválil zákon, ktorý by mal sankcionovať čínskych predstaviteľov zodpovedných za útlak Ujgurov v autonómnom regióne Sin-ťiang. A to v čase, keď čínske médiá píšu o príprave zoznamu "nespoľahlivých entít" namierenom na americké spoločnosti.
Prvá polovica týždňa bola teda skutočne dramatická a rozbúrila trhy. V druhej polovici týždňa prišlo upokojenie, keď americkí aj čínski predstavitelia predniesli niekoľko optimistických komentárov ohľadom prvej fázy obchodnej dohody. Aj udalosti tohto týždňa však ukázali, že aj keď bude prvá fáza obchodnej dohody nakoniec tento mesiac úspešne uzavretá, protekcionistická politika dusiaca globálny obchod tak skoro nezmizne a to isté platí aj o dlhodobých fundamentálnych rozporoch medzi USA a Čínou.
AKCIOVÝ TRH
Divoký vývoj udalostí viedol na začiatku týždňa k prudkým poklesom akciového trhu a to predovšetkým v Európe a v Spojených štátov. Určité upokojenie situácie v druhej polovici týždňa pomohlo trhom vymazať časť strát, avšak európske i americké akciové trhy napriek tomu mieria k najväčšiemu týždňovému poklesu za viac ako dva mesiace. Americký index S&P 500 stratil 0,75% a NASDAQ až 1,09%. Americkým firmám tak nepomohli ani rekordné predaje počas "Black Friday" a "Cyber Monday". Klesali dokonca a akcie Amazonu. Od začiatku týždňa stratili 3,5%.
Európske akciové indexy zaznamenali ešte väčšie straty. Paneurópsky index EURO STOXX 50 mieri k záveru týždňa s 1,5% stratou. Francúzsky akciový index CAC 40, zasiahnutý americkou hrozbou odvetných ciel, stratil až 1,75%. Keďže sú potenciálne americké clá zamerané na luxusné produkty, výrazný pokles utrpeli predovšetkým akcie francúzskeho konglomerátu LVMH.
Čínske akcie zaznamenali tento týždeň napriek napätej situácii rast. Index Šanghajskej burzy si pripísal 0,96%. Za dobrým výkonom čínskych akcií stoja najmä dobré makroekonomické dáta zo začiatku týždňa, ktoré naznačujú, že čínska ekonomika by už mohla mať najhoršie za sebou. Objavujú sa však aj špekulácie, že čínska vláda v ostatných dňoch "umelo" podopiera svoje akciové trhy, aby tým získala silnejšiu pozíciu v záverečných fázach rokovaní o prvej fáze dohody. Čínske akcie mali totiž v predchádzajúcich týždňoch výrazne slabší výkon v porovnaní s americkými, ktoré sa pokojne šplhali na nové maximá. Čínski predstavitelia, nepochybne dobre oboznámení s Trumpovým sklonom odvolávať sa pri hodnotení vlastného výkonu na výkon amerického akciového trhu, tak mohli prísť k záveru, že slabší a volatilný domáci akciový trh by ich v Trumpovým očiach mohol dostať do slabšej pozície a znížiť jeho ochotu ku kompromisom.
Zaujímavom udalosťou tohto týždňa na akciovom trhu je IPO (primárna emisia akcií) saudského ropného giganta Aramco, ktoré sa oficiálne stalo najväčším v histórii. Aramco predalo 3 miliardy akcií (1,5% z celkového množstva) za cenu 32 rialov. Získalo tak od investorov 25,6 mld. USD, čím prekonalo predchádzajúci rekord čínskej firmy Alibaba. Valuácia celej firmy dosiahla 1,7 bil. USD.
FOREXOVÝ TRH
Americký dolár v ostatných dňoch pomerne výrazne oslabil. Voči euru stratil takmer 0,8%. Jednou z príčin sú prekvapivo slabé makroekonomické dáta z USA (výrobné ISM a ADP). Rolu však mohli zohrať aj Trumpove výpady zo začiatku týždňa. Tweety o zavedení ciel voči Argentíne a Brazílii boli sprevádzané výzvami voči Fedu, aby znižoval sadzby. Je možné, že jedným z cieľov týchto agresívnych colných krokov bolo vyvolať tlak na Fed pár dní pred decembrovým zasadnutím, aby napriek očakávaniam predsa len znížil sadzby alebo aspoň naznačil, že zváži ich ďalšie zníženie. Takáto nátlaková taktika voči Fedu, zahŕňajúca zvyšovanie obchodného napätia pár dní pred rozhodnutím o sadzbách, sa v ostatných mesiacoch ukázala ako úspešná.
Euro si tento týždeň popri americkom dolári polepšilo aj voči japonskému jenu (+0,12%), čínskemu jüanu (+,95%) a juhokórejskému wonu (+1,43%). Spomedzi hlavných svetových mien však, naopak, výrazne oslabilo voči britskej libre (-0,99%) posilnenej predvolebnými prieskumami, ktoré ukazujú, že strana súčasného premiéra Johnsona by mala 12.decembra hladko zvíťaziť v parlamentných voľbách. Možnosť víťazstva labouristov s mimoriadne radikálnym programom zjavne začala trhy desiť viac ako Johnsonov populistický postoj k brexitu.
DLHOPISOVÝ TRH
Na európskych trhoch sa na začiatku týždňa prakticky nebolo kam "skryť". Ceny rizikových i bezpečných aktív klesali súčasne. Výnosy nemeckých štátnych dlhopisov dokonca zaznamenali najprudší nárast za tri mesiace práve v pondelok, keď európske akcie prudko klesali.
Za poklesom ceny (a nárastom výnosov) nemeckých dlhopisov na začiatku týždňa stojí voľba nového vedenia nemeckých sociálnych demokratov SPD. Noví lídri SPD Norbert Walter-Borjans a Saskia Esken sú totiž veľmi kritickí voči súčasnej vládnej koalícii SPD s Merkelovej stranou CDU/CSU. V extrémnom prípade tak hrozí až rozpad vládnucej koalície a predčasné voľby. Saskia Esken navyše volá po vyšších vládnych výdavkoch aj za cenu rastu rozpočtového deficitu.
KOMODITNÝ TRH
Cena ropy WTI vyskočila od začiatku týždňa o takmer 6%. Dosahuje tak najvyššie úrovne od septembra. Dôvodom je prebiehajúce stretnutie OPEC+ vo Viedni. Očakáva sa totiž, že členovia ropného kartelu sa dohodnú na prehĺbení existujúcich produkčných obmedzení o ďalšieho pol milióna barelov denne, t.j. 1,7% svetovej produkcie. Cieľom tohto kroku je samozrejme podoprieť ceny ropy v čase očakávaného oslabovania dopytu. Pre Saudskú Arábiu zrejme predstavuje dodatočnú motiváciu aj IPO Aramca.
Silný rast zaznamenala tento týždeň aj káva. Pripísala si 4,5%, čím sa dostala na 13-mesačné maximum. Nahor ju ťahá najmä klesajúce produkcia v Brazílii v dôsledku zlého počasie i dlhodobo nízkych cien. Očakáva sa, že globálna produkcia kávy nepokryje v tejto sezóne dopyt. Pokles produkcie a nárast ceny sa týka predovšetkým kávy druhu Arabica. Rozdiel medzi cenou kávy Arabica a Robusta vystúpil na najvyššiu úroveň od roku 2017.
Oslabenie doláru a nárast rizika na trhoch pomohli zlatu. Pripísalo si 0,77%.